Բոլորովին էլ նորություն չէ, եթե փաստենք, որ Տաթև գյուղը իր տարածաշրջանով ունի հարուստ բնաշխարհ և համանուն վանական համալիրը համարվում է Հայաստանի կարևորագույն պատմամշակութային ժառանգություններից մեկը: Այստեղ է կառուցվել աշխարհի ամենաերկար հետադարձելի ճոպանուղին և տեղացի բնակիչները միշտ էլ ուրախությամբ են ողջունում ու դիմավորում իրենց հյուրերին: Սա ավելի քան թվերի տեսքով արդարացվեց մեր հարցման արդյունքում: Նշեմ, որ հարցվողները ունեին մեկից ավելի պատասխանի հնարավորություն: 43 հոգի համարում է` Տաթևի գրավչությունը նրա բնաշխարհն է, ինչպես նաև 42 հոգի Տաթևը առանց նրա պատմամշակութային ժառանգության գրավիչ չի համարում, իսկ 50 հոգի միայն կարծում է, որ Տաթևը գրավիչ է իր վանական համալիրով: Եկեք համաձայնվենք, որ «Տաթևեր» ճոպանուղու կառուցումը նոր մի զբոսաշրջային գրավչություն տվեց Տաթևին, որի հետ համաձայն է նաև մեր հարցվողներից 35 հոգի: Շատերին է հայտնի «Սատանայի կամուրջ» բնական հուշարձանը, որը ոչ այնքան բարեկարգ ու զբոսաշրջիկների համար անվտանգ կարգավիճակով, դեռևս մեր հարցմանը մասնակցած 27 հոգու համար համարվում է գրավչություն: 10 հոգի կարծում է, որ Տաթևի հյուրասիրությունը/մարդիկ են Տաթևի զբոսաշրջային գրավչությունը: Տաթևը իրենից ներկայցնելով, հատկապես, գյուղական գողտրիկ անկյուն` բավականին աշխատանքներ ունի կատարելու զբոսաշրջիկ-տեղաբնակ կապի ամրապնդման ու ջերմացման ուղղությամբ: Հարցվողներից մեկը Տաթևի «զբոսաշրջային գրավչություն» համարում է Հայր Միքայելին: Փոխելով հարցման ձևակերպումը` համոզմունքով կարելի է համաձայնվել այս տեսակետի հետ. Հայր Միքայելը` Տաթևի վանական համալիրի վարդապետը, վայելում է վանք այցելուների հարգանքն ու սերը, և բոլորը բավականին մեծ ոգևորվածությամբ ու խոնարհումով են պատմում նրա մասին: